דנוטה דומברובסקה

דנוטה דומברובסקה (בפולנית: Danuta Dąbrowska; 12 בינואר 1925 – 19 באפריל 2015) הייתה היסטוריונית של יהדות פולין ושואת יהודי פולין, חוקרת בכירה במכון ההיסטורי היהודי בוורשה וביד ושם בירושלים.

 ביוגרפיה 
 שנותיה הראשונות 
נולדה בשם יאקובה בלידשטיין בשנת 1925 בברלין, להוריה הרופאים הנריק בלידשטיין ואידליה יורז'דיקה, יהודים ילידי פולין שהיגרו לגרמניה.

ב־1933, לאחר עליית הנאצים לשלטון, עברה לפולין עם דודתה שטיפלה בה. הוריה התיישבו ביישוב סרנאקי. לאחר שנה התגרשו הוריה, והיא עברה עם אמה ודודתה לוורשה, שם למדה בחטיבת-ביניים.

 מלחמת העולם השנייה 
עם פרוץ מלחמת העולם השנייה הועברה יחד עם אמה ודודתה לגטו ורשה, ובהמשך לגטו פלניצה. הן עזבו את הגטו עקב חשש מסחיטה על ידי המשטרה לאחר שאמה השתמשה במסמכי זהות מזויפים. הן עברו לשכונת ז'וליבורז', שם שכרו דירה מרופא שיניים, שהעמיד לרשות אמה מרפאה.

יאקובה הוסתרה תחילה במנזר, עם מסמכים אריים. לאחר מכן הועברה לבית יתומים ובהמשך למנזר נוסף. בתקופה זו השתמשה בשם מזויף: "דנוטה דומברובסקה". לאחר מרד גטו ורשה היא גורשה מהמנזר לגרמניה, שם עבדה בעבודות כפייה עד תום המלחמה.

 השיבה לפולין והלימודים האקדמיים 
לאחר המלחמה שבה לפולין והתאחדה עם אמה ודודתה, ששרדו אף הן את השואה.

לאחר חזרתה לפולין התגוררה בקונסקיה ולאחר מכן שבה לוורשה ב-1945. באותה שנה סיימה את בחינות התיכון והחלה לימודים בבית הספר לכלכלה של ורשה. בשנת 1946 התקבלה לאוניברסיטת ורשה, שם למדה צרפתית ואנגלית. בשנת 1953 קיבלה תואר שני בפילולוגיה צרפתית. עבודת התזה שלה עסקה בספר החמישי של רבלה. בתקופת לימודיה הייתה מעורבת בפעילות מפלגת פועלי ציון שמאל.

 קריירה 
 קריירה מחקרית בפולין 
בשנים 1949–1951 עבדה בספריית המכון המרכזי לכימיה תעשייתית. בשנת 1951 הצטרפה למכון ההיסטורי היהודי בוורשה, שם התמקדה בחקר תולדות יהודי פולין והשואה. היא ערכה ותרגמה פרסומים מרכזיים, בהם:
 "השמדת יהודים על אדמות פולין במהלך הכיבוש הנאצי" (1957)
 כרוניקה של גטו לודז' (כרך 1 ו־2, יחד עם לוציאן דוברושיצקי )
 תרגומים מתוך יומנו של הנס פרנק
 תרגום דו"ח שטרופ

כמו כן פרסמה מאמרים בבולטין של "המכון ההיסטורי היהודי" ובכתב העת המדעי ביידיש בלעטער פאר געשיכטע. שני כרכים נוספים של הכרוניקה של גטו לודז', שהוכנו לפרסום, הושמדו בעקבות אירועי מרץ 1968.

 קריירה בישראל 
בעקבות הקמפיין האנטישמי של מרץ 1968 עלתה בספטמבר אותה שנה לישראל עם בתה. בישראל עבדה כחוקרת במכון יד ושם.

דומברובסקה הייתה בין העורכים של החלק הרביעי העוסק בפולין של סדרת ספרי "פנקס הקהילות". החלק שהוקדש לפולין כלל 8 כרכים, והיא הייתה בין העורכים של שני הכרכים הראשונים: את הכרך הראשון, שיצא ב-1976 ועוסק בלודז' והגליל, ערכה עם אברהם ויין. את הכרך השני, העוסק בגאליציה המזרחית, ערכה יחד עם אברהם ויין ואהרן וייס. בנוסף כתבה חלק מהערכים בספר. סדרת ספרים זו היא מהחיבורים ההיסטוריוגרפיים החשובים ביותר שנכתבו על תולדות קהילות יהודיות בפולין.

ב-1988 הייתה דומברובסקה בין המתרגמים מפולנית של הספר "אגרות מאין-שם" בעריכת יהודית קליימן ובהוצאת יד ושם. הספר כולל מכתבים שכתבו יהודים ליקיריהם תחת השלטון הנאצי.

 חיים אישיים 
דומברובסקה ניהלה מערכת יחסים עם העיתונאי אדמונד גונצ'רסקי. לזוג נולדה בת אחת.

השתתפה בסרט Ocaleni – "השורדים" – של היוצרות קרולינה ג'נצ'יולובסקה ויואנה קרול, אשר הופק עבור המוזיאון לתולדות יהודי פולין ויצא ב-2013.

נפטרה ב-17 באפריל 2015, בגיל 90.

 ספרים 
 דנוטה דומברובסקה, בנימין פינקוס, יהדות ברית-המועצות ואירופה המזרחית באספקלריה של הפריודיקה המערבית, האגדה לחקר תפוצות ישראל, האוניברסיטה העברית בירושלים. המרכז לחקר ולתעוד יהדות מזרח אירופה, 1972
 דנוטה דומברובסקה ואברהם ויין, פנקס קהילות פולין, כרך ראשון: לודז' והגליל, הוצאת יד ושם, 1976
 דנוטה דומברובסקה, אברהם ויין ואהרון וייס, פנקס קהילות פולין, כרך שני: גאליציה המזרחית, הוצאת יד ושם, 1980

 כמתרגמת 
 יהודית קלימן, אגרות מאין-שם – אגרות אחרונות של יהודים מארצות השלטון הנאצי, הוצאת יד ושם, 1988. תרגמו מפולנית: דנוטה דומברובסקה רוברט אמויאל ורפאל יוליוס

 הערות שוליים 

קטגוריה:היסטוריונים ישראלים
קטגוריה:היסטוריוניות ישראליות
קטגוריה:ישראלים ילידי גרמניה
קטגוריה:ישראליות ילידות גרמניה
קטגוריה:היסטוריונים גרמנים
קטגוריה:היסטוריוניות גרמניות
קטגוריה:היסטוריונים פולנים
קטגוריה:היסטוריוניות פולניות
קטגוריה:עורכים ישראלים
קטגוריה:עורכות ישראליות
קטגוריה:ניצולי השואה: פולין
קטגוריה:ניצולי השואה
קטגוריה:ישראלים שנולדו ב-1925
קטגוריה:ישראליות שנולדו ב-1925
קטגוריה:ישראלים שנפטרו ב-2015
קטגוריה:ישראליות שנפטרו ב-2015